**ELŐTERJESZTÉS**

**Javaslat a Haladás Sportkomplexum Fejlesztő Nonprofit Kft. átadás-átvételével kapcsolatos döntés meghozatalára**

Tájékoztatom a Tisztelt Közgyűlést, hogy a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott közgyűlési feladat- és hatáskörben eljárva a 121/2020. (XII.4.) PM. sz. határozattal akként döntöttem, hogy a Szombathely Megyei Jogú Város Önkormányzata a Haladás Sportkomplexum hasznosítását, az ott folyó feladatok teljesítését felajánlja a Magyar Állam részére. Az Önkormányzat kifejezte szándékát arra vonatkozóan, hogy a Magyar Állam képviselőivel együttműködve kerüljön kidolgozásra egy olyan, mindkét fél érdekeit szolgáló jogi konstrukció, amely alapján – az Önkormányzat kizárólagos tulajdonában álló Haladás Sportkomplexum Fejlesztő Nonprofit Kft. önkormányzati üzletrészének Magyar Állam javára történő átruházásával – a Haladás Sportkomplexum hasznosítását jövőben a Magyar Állam végezné.

Magyarország helyi önkormányzatairól szóló 2011. évi CLXXXIX. törvény 108.  § (2)  bekezdés a)  pontja alapján, valamint a  sportról szóló 2004. évi I. törvény 55.  § (1)  bekezdés c)  pontjában foglalt, az  önkormányzat számára jogszabályban meghatározott közfeladat ellátásának állam által történő elősegítése érdekében Magyarország Kormánya 1012/2021. (I. 22.) számú Kormány határozatával döntött a Haladás Sportkomplexum Fejlesztő Nonprofit Korlátolt Felelősségű Társaság önkormányzati tulajdonú 100%-os tulajdoni arányt megtestesítő társasági részesedésének ingyenesen az állam tulajdonába kerüléséről.

Az állami vagyonról szóló 2007. évi CVI. törvény 3. § (1) bekezdése alapján a rábízott állami vagyon felett az államot megillető tulajdonosi jogok és kötelezettségek összességét tulajdonosi joggyakorlóként – ha törvény vagy miniszteri rendelet eltérően nem rendelkezik – az MNV Zrt. gyakorolja.

A 1012/2021. (I.22.) sz. Kormány határozat, a 1286/2021 (V.20.) sz. Kormány határozat, valamint a 2322/2021. Kormány határozat és e Kormány határozatok végrehajtása érdekében a nemzeti vagyon kezeléséért felelős tárca nélküli miniszter – mint az MNV Zrt. feletti részvényesi jogok gyakorlója – által kiadott 22/2021. (II.2.) számú, az 57/2021 (VI.1.) számú és a 62/2021 (VI.9.) számú határozatok rendelkezése szerint az Magyar Állam ingyenesen át kívánja venni a Haladás Sportkomplexum Fejlesztő Nonprofit Korlátolt Felelősségű Társaság (továbbiakban: Társaság) önkormányzati tulajdonú 100%-os tulajdoni arányt megtestesítő társasági részesedését.

A felek többszöri egyeztetést követően kialakították az ingyenes átadás, átvételről szóló megállapodást, amely az előterjesztés 1. sz. melléklete. Az MNV Zrt. Igazgatósága a megállapodást a 226/2021 (VI.11.) IG számú határozatával jóváhagyta.

A Haladás Sportkomplexum Fejlesztő Nonprofit Kft. ügyvezetőjének írásbeli nyilatkozata alapján a megállapodás és mellékletei a társaság számára megfelelnek.

A megállapodás aláírásával az átvevő MNV Zrt. kötelezettséget vállal arra, hogy az üzletrész állami tulajdonba kerülését követő 60 napon belül az állam nevében a tulajdonosi jogokat gyakorló szervezet gondoskodik arról, hogy a Társaságnak az átadó Önkormányzattal szemben fennálló és lejárt tartozásai kiegyenlítésre kerüljenek:

* tagi kölcsön: 45.000.000,- Ft
* építményadó: 15.718.600,- Ft
* iparűzési adó: 5.856.539,- Ft.

Az átadás-átvétel kapcsán folytatott előzetes egyeztetések alapján javaslom a Tisztelt Közgyűlésnek, döntsön arról, hogy a fenti összegek beérkezését követően, az adótartozás összegével megegyező, 21.575.139,- Ft összegű támogatást biztosít Szombathely Megyei Jogú Város Önkormányzata a Haladás VSE Utánpótlása számára.

Az MNV Zrt. a megállapodás 5. és 7. sz. mellékletét üzleti titoknak minősítette, azok zártan kezelését kérte. Erre tekintettel a hivatkozott két melléklet kizárólag a képviselők és bizottságok külső szakértő tagjai számára a Vagyongazdálkodási Irodán megtekinthető.

Kérem a Tisztelt Közgyűlést, hogy az előterjesztést megtárgyalni, és határozati javaslatot elfogadni szíveskedjen.

**Szombathely, 2021. június 17.**

**/: Dr. Nemény András :/**

**Határozati javaslat**

**........../2021. (VI. 24.) Kgy. sz. határozat**

1. Szombathely Megyei Jogú Város Önkormányzata a Haladás Sportkomplexum Fejlesztő Nonprofit Korlátolt Felelősségű Társaságban lévő 100%-os tulajdoni arányt megtestesítő társasági részesedését térítésmentesen átadja a Magyar Államnak, egyúttal az előterjesztés 1. sz. mellékletét képező megállapodást és annak mellékleteit jóváhagyja, továbbá felhatalmazza a Polgármestert annak aláírására.
2. A Közgyűlés úgy dönt, hogy a Magyar Államtól befolyó összesen 21.575.139,- Ft adótartozás összegével megegyező összegű támogatást biztosít Szombathely Megyei Jogú Város Önkormányzata a Haladás VSE Utánpótlásának, egyúttal felhatalmazza a Polgármestert a támogatási megállapodás aláírására azt követően, hogy az átvevő fél maradéktalanul teljesítette az 1. sz. melléklet szerinti megállapodáson alapuló fizetési köteleezttségeit.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal